DA Den Europæiske Unions Tidende C 99/12

Ruteflyvning

Udbud offentliggjort af Island i henhold til artikel 4, stk. 1, litra d) i den retsakt, der omtales i punkt 64a i bilag XIII i EØS-aftalen (Rådets forordning (EØF) nr. 2408/92 af 23. juli 1992 om EF-luftfartsselskabers adgang til luftruter inden for Fællesskabet) for drift af ruteflyvning på følgende rute: Vestmannaeyar-Reykjavík t/r

(EØS-relevant tekst)

(2007/C 99/14)

1. Indledning: I medfør af artikel 4, stk. 1, litra a), i Rådets forordning (EØF) nr. 2408/92 af 23. juli 1992 om EF-luftfartsselskabers adgang til luftruter inden for Fællesskabet (http://europa.eu.int/eur-lex/lex/LexUriServ/LexUriServ.do?uri=CELEX:31992R2408:EN:HTML) har Island besluttet at indføre forpligtelser til offentlig tjeneste for så vidt angår ruteflyvning på ovennævnte rute med virkning fra 1.11.2007 på følgende rute som offentliggjort den 3.5.2007 i Den Europæiske Unions Tidende, C 99 EØS-tillæg nr. 21:

Vestmannaeyar-Reykjavík t/r

Hvis intet luftfartsselskab senest 4 uger før den planlagte ikrafttrædelse af kontrakten for de nævnte ruter den 1.11.2007 har meddelt det islandske kommunikationsministerium, at det har påbegyndt eller står for at påbegynde ruteflyvning på disse ruter i overensstemmelse med den forpligtelse til offentlig tjeneste, der gælder for ovennævnte ruter, og uden at anmode om finansiel kompensation eller markedsbeskyttelse, har Island efter proceduren i samme forordnings artikel 4, stk. 1, litra d), besluttet at begrænse adgangen til hver rute til kun ét luftfartsselskab og efter offentliggørelsen af et udbud meddele ret til at flyve på ruten i to år og 2 måneder med virkning fra 1.11.2007.

2. Formålet med udbuddet: Formålet med udbuddet er med virkning fra 1.11.2007 at tilvejebringe ruteflyvning på ruten:

Vestmannaeyar-Reykjavík t/r

i overensstemmelse med de forpligtelser til offentlig tjeneste, der er offentliggjort i Den Europæiske Unions Tidende C 99.

3. Adgang til at afgive tilbud: Alle luftfartsselskaber, som har en gyldig licens i henhold til Rådets forordning (EØF) nr. 2407/92 af 23.7.1992 om udstedelse af licenser til luftfartsselskaber, kan afgive tilbud (http://europa.eu.int/eur-lex/lex/LexUriServ/LexUriServ.do?uri=CELEX:31992R2408:EN:HTML).

4. Udbudsprocedure: Dette udbud er omfattet af bestemmelserne i artikel 4, stk. 1, litra d)-i), i Rådets forordning (EØF) nr. 2408/92.

Det islandske handelscenter, der handler på vegne af det islandske vejdirektorat, forbeholder sig ret til at forkaste alle bud. Bud, der indkommer for sent eller ikke opfylder udbudsbetingelserne, vil blive afvist.

Det islandske handelscenter, der handler på vegne af det islandske vejdirektorat, forbeholder sig ret til at indlede efterfølgende forhandlinger, hvis ingen af de afgivne bud er korrekte, eller hvis der efter indsendelsesfristens udløb kun er én tilbudsgiver eller ingen tilbud. Forhandlingerne skal være i overensstemmelse med den gældende forpligtelse til offentlig tjeneste og må ikke ændre de oprindelige udbudsbetingelser væsentligt.

Buddene skal affattes på islandsk eller engelsk.

Buddet er bindende for tilbudsgiveren, indtil kontrakten er tildelt. Tilbuddet gælder dog kun 12 uger efter åbningen af buddene.

5. Tildeling af kontrakten: Kontrakten vil blive tildelt den tilbudsgiver, der forlanger det laveste kompensationsbeløb for perioden 1.11.2007 til 31.12.2009.

6. Udbudsmateriale: Det komplette udbudsmateriale, herunder bestemmelserne om forpligtelse til offentlig tjeneste, de særlige udbudsbestemmelser (den islandske lov nr. 65/1993 om udbudsprocedurer i forbindelse med forpligtelser til offentlig tjeneste, som gennemfører artikel 4 i Rådets forordning (EØF) nr. 2408/92), kan rekvireres hos:

Ríkiskaup (det islandske handelscenter)

Borgartúni 7,

IS-105 Reykjavik

Tlf. (+354) 530 1400

Fax (+354) 530 1414

E-mail: utbod@rikiskaup.is

Prisen for udbudsmaterialet er 3 500 ISK.

Tilbudsgivere kan også downloade udbudsmaterialet fra det islandske handelscenters webside (www.rikiskaup.is) gratis.

7. Finansiel kompensation og prisjustering: Alle bud skal indeholde angivelse af den kompensation — udtrykt i islandske kroner (ISK) — der forlanges for én returflyvning på ruten i overensstemmelse med den kompensation, der forlanges for at yde den pågældende offentlige tjeneste i 2 år og 2 måneder fra den fastsatte startdato, den 1.11.2007. Buddene skal være baseret på det prisniveau, der er gældende på den dag, hvor buddene åbnes. Der skal desuden vedlægges et driftsbudget for en tolvmånedersperiode. Disse oplysninger meddeles på den formular, der findes i udbudsmaterialet sammen med de oplysninger, der kræves i materialet.

Prisjustering

Alle kompensationsbeløb baseres på prisniveauet på den dato, hvor buddene åbnes.

Det kompensationsbeløb, der kræves for hver returflyvning på den dato, hvor buddene åbnes, vil blive justeret den 1. januar 2008, og det justerede kompensationsbeløb vil gælde i perioden 1. januar 2008–31. december 2008. Kompensationsbeløbet for perioden 1. januar 2009–31. december 2009 justeres ved periodens begyndelse. Justeringen vil ske efter følgende indeks:

1 % ændring af brændstofprisen JET A-1 ændrer kompensationsbeløbet med 0,2 %.

1 % ændring af forbrugerprisindekset ændrer kompensationsbeløbet med 0,8 %.

Operatøren kan anmode om ændringer af billetpriserne efter ændringer i ovennævnte indeks, men højst hver sjette måned.

Operatøren beholder alle indtægter fra tjenesten og er fuldt ansvarlig for udgifterne, men hvis der indtræffer væsentlige og uforudsete ændringer i de forudsætninger, som ligger til grund for aftalen, kan der fortages genforhandlinger i overensstemmelse med standardkontrakten.

8. Billetpriser: Billetpriserne og de tilhørende betingelser skal være angivet i tilbuddet. Taksterne skal være i overensstemmelse med de forpligtelser til offentlig tjeneste, som offentliggjort i Den Europæiske Unions Tidende C 99.

9. Kontraktens varighed, ændring og opsigelse: Kontrakten gælder fra den 1.11.2007 og udløber den 31.12.2009.

Der vil blive foretaget en evaluering af gennemførelsen af kontrakten i samråd med luftfartsselskabet i løbet af de sidste seks uger af kontraktperioden.

Kontrakten kan kun ændres, hvis ændringerne opfylder forpligtelserne til offentlig tjeneste. Eventuelle ændringer af kontrakten skal affattes i en tillægskontrakt.

Både luftfartsselskabet og køberen kan kun opsige kontrakten med 6 måneders varsel.

10. Kontraktbrud/ophævelse: Hvis den ene part gør sig skyldig i en væsentlig misligholdelse af kontrakten, kan den ophæves af den anden part med omgående virkning.

Luftfartsselskabet skal opfylde alle de kontraktlige forpligtelser i overensstemmelse med de forpligtelser til offentlig tjeneste, der er offentliggjort i Den Europæiske Unions Tidende C 99 og fastsat i udbudsmaterialet. I tilfælde af tilsidesættelse af disse forpligtelser kan det islandske vejdirektorat tilbageholde udbetalinger svarende til den pågældende tilsidesættelse.

Det islandske vejdirektorat kan opsige kontrakten med omgående virkning i tilfælde af luftfartsselskabets tilsidesættelse af væsentlige kontraktforpligtelser, insolvens eller konkurs.

Det islandske vejdirektorat kan opsige kontrakten med øjeblikkelig virkning, hvis luftfartsselskabets licens inddrages eller ikke fornys.

Uafhængigt af ethvert erstatningssøgsmål indebærer enhver afbrydelse af de kontraktlige ruteflyvninger, der direkte kan tilskrives luftfartsselskabet, en nedsættelse af den finansielle kompensation svarende til antallet af aflyste afgange, hvis dette antal overstiger 1 % af de planlagte afgange.

11. Luftfartsselskabskoder: Tilbudsgiveren må kun anvende sin egen luftfartsselskabskode og må ikke indgå aftaler om flyvninger med fælles kode.

12. Indsendelse af bud: Tilbuddene sendes som anbefalet brev med kvittering for modtagelsen, idet poststemplets dato gælder som bevis for rettidig afsendelse, eller kan afleveres personligt til det islandske handelscenter, senest den 11.6.2007 (11.00), hvor de vil blive åbnet under tilstedeværelse af de tilbudsgivere, der anmoder derom den 11.6.2007 (11.00). Bud, der afgives efter den 11.6.2007 (11.00), vil ikke blive åbnet.

Alle bud fremsendes i forseglet kuvert til følgende adresse:

Ríkiskaup (det islandske handelscenter)

Borgartúni 7,

IS-105 Reykjavik

Tlf. (+354) 530 1400

Fax (354) 530 1414

Kuverten indeholdende buddet mærkes således:

Ríkiskaup (det islandske handelscenter)

Udbud nr. 14148

Áætlunarflug til Vestmannaeyja 2007-2009

Kuverten skal være mærket med tilbudsgiverens navn

13. Udbuddets gyldighed: Dette udbud er kun gyldigt, såfremt intet EØS-luftfartsselskab (1) senest 4 uger før kontraktens planlagte ikrafttrædelse har meddelt kommunikationsministeriet, at det vil påbegynde ruteflyvning i overensstemmelse med forpligtelserne til offentlig tjeneste på en af ruterne uden at forlange nogen finansiel kompensation eller markeds-beskyttelse.

(1) Ved EØS luftfartsselskaber forstås EF-luftfartsselskaber eller luftfartsselskaber med gyldig licens udstedt af en EFTA-stat, der har undertegnet EØS-aftalen, i overensstemmelse med den retsakt, der er omhandlet i punkt 66b i bilag XIII til EØS aftalen (Rådets forordning (EØF) nr. 2407/92 om udstedelse af licenser til luftfartsselskaber.